In die nagwake peins ek oor u. Dawid praat hier baie direk met God. Tot vyftien keer toe gebruik hy in hierdie kort psalm die woordjie “U”.
Is u in u lewe ook direk in gesprek met u God en Heiland? Is dit vir u ‘n hartsverlange om in die skaduwee van God se vleuels te skuil, soos Dawid dit uitdruk? Hierdie is ‘n pragtige beeld wat Dawid ongetwyfel daar in die rotswoestyn van Juda gesien het. Hoe ‘n arend op sy onbereikbare kransnes sy vleuels oor sy kuikentjies uitsprei. Ja al was Dawid op daardie oomblik nie naby die tempel nie, het Hy geweet die Almagtige sprei ook daar in die eensame woestyn sy vleuels oor hom uit. Ons weet nie presies wanneer Dawid hierdie psalm gedig het nie. Was dit toe hy op die vlug was vir sy vyande?
Hierdie psalm, Psalm 63, het bekend gestaan as die môrelied van die vroeë kerk. In die vroeë kerk is hierdie psalm in die gebedsliturgie gebruik waarmee elke oggend begin is. Ons kan ook hieruit leer. Om elke oggend jou geestelik te oefen om die dag saam met die Here te begin, om naby Hom te leef, om te besef dat Hy alles in jou lewe is. Dat jy nie net aan die Here dink as jy in sy huis kom nie, maar elke dag van jou lewe.
Soos ons weet, het Dawid sy vyande gehad. ‘n Opregte kind van die Here sal altyd vyande hê. As jy ‘n gelowige is, en jy het nie vyande nie, dan is daar iets nie in orde nie. Maar Dawid voel veilig, want God se regterhand ondersteun hom. God sal hom beskerm teen sy vyande. Die vyande sal omkom, soos vers 11 sê, die deel van die jakkalse sal hulle word. Dawid verwys hier na mense wat omkom in ‘n veldslag sonder dat hulle begrawe word. Hulle word voer vir die jakkalse. Hierdie beeld is spreekwoordelik vir hulle wat ver van God lewe.
Ook as jy nog volop in die lewe staan, as jy meer as besig is met jou werk, en jou sosiale lewe, en jou vakansielewe? Besef jy dat, al leef jy nou voluit, en al het jy die gevoel dit sal altyd so aanhou, besef jy dat dit nie so is nie?
Dit geld ook vir jou. In terme van die ewigheid is jou lewe op aarde ‘n oogwink. Maar in hierdie lewe moet die beslissende keuses gemaak word.